Štatút podpredsedu vlády Slovenskej republiky pre investície

Článok 1
Úvodné ustanovenia
(1) Štatút podpredsedu vlády Slovenskej republiky pre investície (ďalej len „štatút“) sa vydáva v súlade s §1 ods.2 zákona č.575/2001 Z.z. o organizácii činnosti vlády a organizácii ústrednej štátnej správy.

(2) Tento štatút upravuje postavenie, zodpovednosť, pôsobnosť a úlohy podpredsedu vlády Slovenskej republiky pre investície ( ďalej len „podpredseda vlády“), zásady činnosti, organizačné zabezpečenie jeho činnosti a vzťahy podpredsedu vlády k ministerstvám a ostatným ústredným orgánom štátnej správy, orgánom územnej samosprávy a iným subjektom.

(3) Podpredseda vlády sa pri výkone svojej funkcie riadi Ústavou Slovenskej republiky, ústavnými  zákonmi, zákonmi, právne záväznými aktmi Európskej únie, inými všeobecne záväznými právnymi predpismi a uzneseniami vlády, ako aj medzinárodnými zmluvami, ktorými je Slovenská republika viazaná.


Článok 2

Postavenie podpredsedu vlády 

(1) [bookmark: _GoBack]Podpredseda vlády, ako člen vlády Slovenskej republiky (ďalej len „vláda“) ktorý neriadi ministerstvo bol vymenovaný prezidentom Slovenskej republiky  dňa 26.11.2012.

(2)  V  rozsahu plnenia svojich úloh a v súvislosti s výkonom svojej funkcie, si podpredseda vlády môže zriaďovať pracovné skupiny alebo komisie. Ich úlohy, agendu, zloženie,  zásady  činnosti,  technické  a organizačné  zabezpečenie  činnosti,  ako   aj práva a povinnosti   členov,  vymedzí podpredseda vlády.

Článok 3

Pôsobnosť podpredsedu vlády

(1) Podpredseda vlády plní úlohy v oblastiach:

a) koordinácie veľkých investičných projektov, 
b) spolupráce pri využívania finančných prostriedkov z Európskej únie v  programovom období 2014-2020.

(2) Podpredseda vlády podľa odseku 1 písm. a) najmä:

a) koordinuje veľké investičné projekty, ktorých predpokladané investičné náklady prevyšujú sumu 1 miliarda eur, a ktoré sa realizujú štátom alebo so spoluúčasťou štátu, s výnimkou projektov spolufinancovaných z fondov EÚ,
b) koordinuje veľké investičné projekty, ktorých predpokladané investičné náklady sú nižšie ako 1 miliarda eur, a ktoré sa realizujú štátom alebo so spoluúčasťou štátu na základe rozhodnutia vlády, s výnimkou projektov spolufinancovaných z fondov EÚ,
c) hodnotí reálnosť a potrebu investičných projektov uvedených v písmenách a), a b),
d) predkladá vláde  štúdie uskutočniteľnosti s konkrétnymi návrhmi financovania a návrhmi na výstavbu,
e) vypracováva  Stratégiu hospodárskeho rozvoja Slovenska, ktorá má obsahovať koncepcie rozvojových programov v oblasti hospodárstva a ekonomiky.

(3) Podpredseda vlády podľa odseku 1 písm.b) najmä:

a) je  podpredsedom  Rady vlády Slovenskej republiky pre Partnerskú dohodu na roky 2014 -2020,
b) spolupracuje pri koordinácii príprav Partnerskej dohody na roky 2014 – 2020 na národnej úrovni,
c) spolupracuje pri koordinácii využívania finančných prostriedkov z Európskej únie v programovom období 2014-2020.
Článok 4
Vzťah podpredsedu vlády k ministerstvám, ostatným ústredným orgánom štátnej  správy, orgánom územnej samosprávy a iným subjektom
(1) Podpredseda vlády pri plnení svojich úloh podľa článku 3 vystupuje vo vzťahu k ministerstvám a ostatným ústredným orgánom štátnej správy ako koordinačný, odborný a konzultačný orgán.

(2) Pri plnení úloh podľa článku 3 sú ministerstvá a ostatné ústredné orgány štátnej správy povinné poskytovať podpredsedovi vlády potrebnú súčinnosť.

(3)  Pri svojej činnosti využíva podpredseda vlády informácie, stanoviská, podklady, rozbory a návrhy ústredných a miestnych orgánov štátnej správy a orgánov územnej samosprávy, expertné a odborné dokumenty Európskej únie, domácich a zahraničných odborných inštitúcií.

Článok 5
Vzťah podpredsedu vlády k Úradu vlády Slovenskej republiky

(1) Plnenie úloh podpredsedu vlády organizačne a technicky zabezpečuje Úrad vlády Slovenskej republiky ( ďalej len „ úrad vlády“).
(2) Podpredseda vlády ako gestor koordinuje pri plnení svojich úloh príslušné organizačné útvary úradu vlády.
(3) Výdavky spojené s plnením úloh podpredsedu vlády sa uhrádzajú zo štátneho rozpočtu. Návrh rozpočtu, týkajúci sa plnenia úloh podpredsedu vlády sa predkladá ako súčasť návrhu rozpočtu rozpočtovej kapitoly úradu vlády. Podpredseda vlády predkladá úradu   vlády  návrh  rozpočtu  odôvodňujúci finančné náklady potrebné na zabezpečenie plnenia úloh podpredsedu vlády v čase prípravy štátneho rozpočtu na nasledujúci rok.

Článok 6
Záverečné ustanovenia

(1) Zmeny a doplnenia tohto štatútu schvaľuje vláda na návrh podpredsedu vlády.
(2) Tento štatút nadobúda účinnosť dňom schválenia vládou.







